Owe wint̾ das din kraft
Owe wint̾ das din kraft·
an vns iſt ſo ſigehaft·
owe kleiner vogelline ſingen·
owe liehten blv̊mē rot·
dien der meige das gebot·
dc ſi dvr dc graſ vf mvͤſten dꝛingen·
nv iſt der walt ſis gruͤnen lǒbeſ ane·
wafena· ia iſt mir da·
dike we vn̄ anderſwa·
dc tv̊t mir dv́ liebe wol getane·

Es iſt nv vil manig iar·
dc ir liehten ougen clar·
in min herze lieplich blihten tǒgen·
vn̄ ir roſevarwer mvnt·
gegen mir tet ſin lachen kvnt·
dar vs ſpilten ir wol liehten ǒgen·
ſeht do wart ich ſiech von minne wnden·
wafena· deſt mir da·
dike we vn̄ anderſwa·
die ſtant noch von der lieben vnverbvnden·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse